  Виталий Пронин Афганистанысь кивалтӥсьёс куремъя асьме войскоос 10 ар ӵоже: 1979-тӥ арын 25-тӥ декабрьысен 1989-тӥ арын 15-тӥ февралёзь мурт музъем вылын ожмаськизы. Ува ёросысь Афганистанэ 83 мурт вуылӥз. Соос пӧлын вал Ува каргуртысь Виктор Александрович Панкратов. В. Панкратов азьпал радын бурысез.Виктор Панкратов 2 ар ӵоже подразделенилэн командирез вал, трос пол душманъёслэн пуля улысьтызы эшъёссэ поттылӥз. Афганистанэ вуылэмез понна пусъемын «За отвагу» но «За боевые заслуги» медальёсын. — 1980-тӥ арын 5-тӥ июле - школаез йылпумъяме бере ик - ӧтизы военкоматэ. Дасяськыны 3 нунал сётӥзы, - тодаз вае ортчем вакытсэ В. Панкратов. - Афганистанэ нуозы шуыса, пал кыл но ӧз поттылэ. Милемыз курсъёсы ыстӥзы - вакчи дыр куспын радиотелефонистъёслы дышетӥзы. Соку гинэ Афганистанын пуромем ожмаськон сярысь вераськонъёсты кылӥмы. Валамы, милемыз отчы дасяло. Сентябре, 20-тӥ число котыр вал, уйин сайкатӥзы. Пуктӥзы огшоры ИЛ-18 самолётэ. Вуттӥзы Кабулэ. Соку ик вань документъёсмес басьтӥзы. Уйзэ палаткаосын ортчытӥмы. Нош ӵукна Кундузской дивизие вайизы. Озьы афган музъем вылэ сюри. Тодматски Оренбург улосысь Коровино гуртысь Иван Безруков воргоронэн, вань службамы соин ӵош ортчиз. Мурт музъем вылысь нырысь-валысь номыр кышкытэз син шорам ӧз йӧты. Но полке мыныкумы, сюресмы гуртъёс пыр ортчиз. Котыр - бадӟым тылпу потэм бере кадь - ваньмыз сутэмын. Урамъёсын сутскем танкъёс но БТР-ёс. Берло веразы: со Балган провинция - душманъёс та музъемез ӵемысь пуштытъяллям. Батальонэ вуимы гинэ, дембельёс шумпотӥзы: «Воштӥсьёсмы лыктӥзы». Но штаблэн кивалтӥсез Гаврилов пумитазы вазиз: «Соос тӥледыз уз воштэ. Вием но сӧсыртэм солдатъёс интые лыктӥзы». Пель сьӧрам али ке но Топтыжка фамилиен сержантлэн кылъёсыз: «Ну мар, пие, адямиез виыны быгатод-а?» Мон мар вераны ӟудӥ… «Малы, иське, татчы лыктӥд?» Берло валай: ожын яке тон, яке тонэ… Война, мар карод… Кундузэ вуэме бере 3-тӥ нуналаз БТР-е старшое пуктӥзы. Соку гинэ рос-прос валай кытчы сюремме. Бадӟым сюресъёс умоесь вал. Совето Союзысь Пули-Хумри городэ нуись сюрес кузя керосин вуттӥсь гумыос кыскемын вал, со самолётъёслы но вертолётъёслы кулэ вал. Ӵапак со сюресэз тушмонлэсь утьыны пуктӥзы взводме. Огполаз уйин та сюрес кузя мынӥсь 38 машинаосмы вылэ тушмон омырскиз. Душманъёс керосинэн гумыос шоры ыбылӥзы. Керосин техникае пальккиськылӥз, машинаос пуштылӥзы. Быдэс колонна сутскиз, шуыны луоз, котькуд машинаын ичизэ быдэн 2 мурт. 24 адямиез гинэ улэпен шедьтӥмы на. Моджахедъёслэн трос пӧртэм ож тӥрлыксы вал. Кылсярысь Америкаысь зенитно-ракетной «Стингер» комплексъёс. Вал асьме дорын поттэм пыӵалъёссы но. Огпол складзэс котыртӥм. Отын тачак ож тӥрлык: Совето Союзын поттэм зенитно-ракетной «Стрела» комплексъёс но трос мукетыз. Афганистанын калык туж начар улӥз. Бер сӥзьыл кынтылэ ни вал. Нош нылпиос гольык пыдъёсазы гужем ветлон пыдкукъёсын бызьыло, дӥськутсы - огшоры векчи дэрем. Со вакытэ ик кишлаказы пырай, горд сюйлэсь ӝӧк вылын «Шарп» японской магнитофон сылэ, азбарын, выль ке но ӧвӧл, «Тойота» машина. Афган калыкен ваче син ӵемысь пумиськылӥм. Соос азьын тыбырын сылыны кӧбераськом вал. Угось уд тодӥськы, кытысь пуля вуоз. Нылпи сылэ, нош берыктӥське но, кияз - пыӵал. Быремъёс трос вал. Кулэмъёсты «Чёрный тюльпан» но ИЛ-76 самолётъёсын поттылӥзы. 2 ар куспын цинк гробъёсын батальонъёслэсь 2 командирзэс доразы келяй. Одӥгез вал майор Шаров, сое пуля улысь поттэме вал. Виктор Панкратов дораз берытскиз 1982-тӥ арын, соку Афганистанын войналэн йылыз-пумыз ик уг адӟиськы вал ай. Но кызьы шонер шуиз вал ӟуч писатель Константин Симонов, война адямилэн улоназ пытьы кельтытэк уг ортчы. Аръёс уг бездыто со вакытысь кышкыт тодэ ваёнъёсты. Война дыръя сӧсырмем интыос, аръёс ортчыса, асьсэдыз золгес но золгес шӧдыто. Виктор Александрович тазалыксэ йӧнатыны ӵемысь санаторийёсы ветлэ. Виктор Пакратов война бере кузпалъяськиз, кузпалыныз ныл вордӥзы. Пиналзэс пичи дырысеныз дышетӥзы шаерез яратыны, артэ улӥсь адямиосты гажаны. Кема аръёс ӵоже В. Панкратов военной удысын тыршиз, но пиналызлэн тазалыкез ляб луиз но, берытскиз вордӥськем палъёсаз. Берло дыре ужа нюлэс поттонэн вырись одӥгаз предприятиын. Но ӵемысь пумиськылэ пӧсь интыосы ветлэм эшъёсыныз. Ува ёросысь Афганистанын ожмаськем ветеранъёслэн огазеяськонэнызы валче ӵемысь потало школаосы, Атыкай музъемез яратон сярысь нылпиосын кенешо. Статья дасямын Уваысь профессиональной колледжысь историяя дышетӥсьлэн Елена Любимовалэн материалэз вылын.  